Fil-Jum Internazzjonali tal-Popli Indiġeni tad-Dinja, niċċelebraw il-kontribut tal-popli indiġeni għad-diversità u r-rikkezza taċ-ċivilizzazzjonijiet u l-kulturi, u tabilħaqq għall-wirt komuni tagħna. Huwa wkoll jum li fih nixtarru l-bosta kisbiet li saru fir-rikonoxximent u r-realizzazzjoni tad-drittijiet tagħhom, u nidentifikaw l-azzjonijiet li l-komunità dinjija għad fadlilha tieħu biex id-drittijiet tal-bniedem jiġu applikati universalment mingħajr ebda diskriminazzjoni. L-ostilità, il-vjolenza u r-rappreżalji qed jintużaw dejjem aktar kontra d-difensuri tad-drittijiet tal-indiġeni u tal-ambjent, inkluż kontra r-Rapporteur Speċjali tan-NU dwar id-drittijiet tal-popli indiġeni, Victoria Tauli-Corpuz. Aħna allarmati li madwar id-dinja, huwa stmat li kull ġimgħa jinqatlu erba' difensuri minn dawn. L-awtoritajiet fil-pajjiżi fejn iseħħu dawn l-atti huma mistennija jintensifikaw il-ħidma tagħhom biex jipproteġu lill-attivisti u biex jiżguraw li l-awturi ta' dawn ir-reati jitressqu quddiem il-ġustizzja. Iż-żieda fil-frekwenza tal-ħtif tal-art hemm bżonn li tiġi indirizzata bħala kwistjoni ta' urġenza. Kull ġurnata, xi mkien fid-dinja, il-popli indiġeni qed jitteħdulhom l-artijiet, it-territorji u r-riżorsi tal-antenati tagħhom. L-irfigħ tar-responsabbiltà u l-governanza tajba huma essenzjali għall-ġestjoni sostenibbli tal-art, ir-riżorsi u l-ambjent , u biex jiġi żgurat l-aċċess ekwu għall-pussess tal-art. Huwa għalhekk li l-Unjoni Ewropea tappoġġa programmi ta' governanza tal-art u proġetti f'40 pajjiż madwar id-dinja, b'baġit totali ta' €240 miljun. Fil-Kolombja biss, l-isforzi wasslu biex 280,000 ettaru jiġu titolati kollettivament għall-benefiċċju tal-komunitajiet indiġeni. L-Unjoni Ewropea temmen bis-sħiħ li r-rispett tad-drittijiet konswetudinarji tal-popli indiġeni għall-pussess tal-art u għar-riżorsi huwa essenzjali għall-iżvilupp sostenibbli u l-paċi. Din is-sena ser nagħtu €6.9 miljun lill-Faċilità tal-Pussess tal-Art u l-Foresti, li tiffoka speċifikament fuq id-drittijiet tal-pussess u s-sigurtà tal-Popli Indiġeni u l-Komunitajiet Lokali. Ser jiġu ddedikati wkoll €5 miljun għad-Difensuri tad-Drittijiet tal-Bniedem u għall-organizzazzjonijiet li jaħdmu dwar il-ħtif tal-art, it-tibdil fil-klima u dwar id-drittijiet tal-popli indiġeni. Ser nibqgħu naqbżu għall-popli indiġeni u nappoġġawhom biex niżguraw li jkunu jistgħu jżommu l-kulturi, l-identitajiet u l-istil ta' ħajja tagħhom, li huma parti mill-kultura, l-identità u l-istil ta' ħajja tagħna lkoll.